Estoria 48: Nasisikap a Gabaonitas
ADU kadagiti siudad idiay Canaan itan ti agsagsagana a lumaban iti Israel. Ngem dagiti tattao idiay arubayan a siudad ti Gabaon namatida a ti Dios tultulonganna dagiti Israelitas. Dida kayat a labanan ti Dios. Isu nga aniat’ aramidenda?
Napanunotda a pagparangen a kasla adayo ti paggigiananda. Ti dadduma kadagiti lallaki nagbadoda ti rutayrutay ken sandalias a marunrunoten. Kinargaanda dagiti asnoda ti mapispisangen a saksako ken nagitugotda ti daanen a tintinapay. Kalpasanna napanda ken Josue ket kunada: ‘Naggapukami iti adayo a daga, ta nangngegmi amin nga inaramid ti naindaklan a Diosyo a ni Jehova kadakayo. Ita, dakamin dagiti ad-adipenyo. Ikariyo a didakam gubgubaten.’
Nakita ni Josue ken ti dadduma a papangulo ti rutayrutay a badbadoda ken ti namagaan a tinapayda, ket pinatida ida. Gapuna inkarida a saanda ida a gubgubaten. Ngem tallo nga aldaw kalpasanna, naammuanda a dagiti Gabaonitas asideg laeng ti paggigiananda.
‘Apay imbagayo kadakami a naggapukayo iti adayo a daga?’ insaludsod ni Josue.
Simmungbat dagiti Gabaonitas: ‘Nangngeganmi a ni Jehova a Diosyo inkarina nga ited amin daytoy a daga ti Canaan kadakayo. Ket nagbutengkami di la ket ta patayendakami.’ Ngem dagiti Israelitas dida patayen ida. No di ket pinagbalinda ida nga ad-adipenda.
Ti ari ti Jerusalem ti nakapungtot iti inaramid dagiti Gabaonitas. Gapuna kunana kadagiti uppat a sabsabali nga ar-ari: ‘Umaykayo ket tulongandak a manggubat iti Gabaon. Ket isu dayta ti inaramid dagiti lima nga ari. Masirib kadi dagiti Gabaonitas a nakikappia iti Israel? Makitatayonto.
Josue 9:1-27; 10:1-5.
Dagiti Saludsod
- Kasano a naiduma dagiti tattao iti Gabaon kadagiti Canaanita nga adda kadagiti asideg a siudad?
- Iti ladawan, ania ti ar-aramiden dagiti Gabaonita, ken apay?
- Ania ti inkari ni Josue ken dagiti panguluen ti Israel kadagiti Gabaonita, ngem ania ti naammuanda kalpasan ti tallo nga aldaw?
- Ania ti napasamak idi nadamag dagiti ari kadagiti dadduma a siudad a nakikappia dagiti Gabaonita iti Israel?
Kanayonan a salsaludsod
- Basaenyo ti Josue 9:1-27.
Tangay binilin ni Jehova ti nasion nga Israel a ‘pukawenda dagiti amin nga agnanaed iti daga,’ ania dagiti kualidad nga intampok ti dina panangpapatay kadagiti Gabaonita? (Jos. 9:22, 24; Mat. 9:13; Ara. 10:34, 35; 2 Ped. 3:9)
Babaen ti panangtungpalna iti karina kadagiti Gabaonita, kasano a nangipasdek ni Josue iti nagsayaat nga ulidan kadagiti Kristiano ita? (Jos. 9:18, 19; Mat. 5:37; Efe. 4:25)
- Basaenyo ti Josue 10:1-5.
Kasano a ti dakkel a bunggoy ita tultuladenda dagiti Gabaonita, ket ngarud puntiriada iti ania? (Jos. 10:4; Zac. 8:23; Mat. 25:35-40; Apoc. 12:17)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn